Къэхъуам зэреджэр сыт?
Урысей Федерацэм футболымкIэ и командэ къыхэхам аргуэру ди гур хигъэщIащ. Мы махуэхэм екIуэкI Европэм и чемпионатым и кIэух зэхьэзэхуэм зыхэта гупым къыщихьыфар иужь дыдэ увыпIэращ, тIэунейрэ бжыгъэшхуэкIэ къыхагъащIэщ, зэ закъуэ текIуэныгъэр ерагъкIэ къахьри. Арати, дауи, медалхэм папщIэ екIуэкIыну бэнэныгъэм къыхэхуащ аргуэру.

Совет Союзыр щэщэжу Урысейр утыку ихьа иужькIэ блэкIа илъэс щэщIым щIигъум зэ закъуэщ ди къэралым футболымкIэ и командэ къыхэхам медаль гуэр къыщихьыфар. Голландием щыщ тренер цIэрыIуэ Хиддинк Гус и унафэм щIэту 2008 гъэм абы Европэм и чемпионатым ещанэ увыпIэр щиубыдащ. Ар щIэбгъэщIэгъуэныщи щыIэкъым, а IэщIагъэлI гъуэзэджэм нэхъапэм ехъулIэныгъэ инхэр Корее Ипщэми Австралиеми къазэрыхуихьар къэплъытэмэ. Алъандэрэ дэкIа илъэс пщыкIущым гур къыщIэзыубыдэн гуэр щыIакъым, тренер нэхъыщхьэхэр щIэх-щIэхыурэ яхъуэжурэ еплъами. Мэкъуауэгъуэм и 11-м щIэзыдза зэпеуэ иным, сыт щыгъуи хуэдэу, куэдкIэ дыщыгугъырт. АрщхьэкIэ къэхъуам зэреджэр зыми къыхуэщIакъым.
Пэжщ, Урысей Федерацэм футболымкIэ и командэ къыхэхам фIы гуэри къыпигъаплъэртэкъым илъэскIэ гувауэ зэхаубла Евро-2020-м и япэ зэIущIэм. Абы хьэрхуэрэгъу къыщыхуэхъуат дунейпсо рейтингым бжьыпэр щызыIыгъ Бельгием и топджэгу лъэрызехьэхэр (Бразилиери, Германиери, Аргентинэри, Испаниери, адрейхэри къызэринэкIауэ!).
Джэгум зэрыщIидзэу наIуэ хъуащ я хьэрхуэрэгъухэр ди щIалэхэм куэдкIэ къазэрефIэкIыр. Санкт-Петербург зыкъыщагъэлъагъуэ, цIыху минипщIхэр къадэщIу стадионым ис пэтми, Урысейм и командэ къыхэхам щхьэкъэIэтыпIэ иIакъым. 3:0-у къазэрыпикIуэтам куэдым урагъэгупсысырт.
АрщхьэкIэ, хьэлэмэтращи, апхуэдэу бжыгъэшхуэкIэ къатекIуа пэтми, Черчесов Станислав и гъэсэнхэм иджыри Iэмал хъарзынэ яIэт зыхэт гупым ехъулIэныгъэкIэ къыхэкIыну. Абы папщIэ дяпэкIэ зыпэщIэтыну Финляндиемрэ Даниемрэ я командэ къыхэхахэм хуэфэщэну дэджэгун хуейт. Iуэхур нэхъ тыншыж ищIырт ещанэ увыпIэр къэзыхьхэм я нэхъыбэри адэкIэ зэрыкIуэтэнум. АрщхьэкIэ Бельгием зэрыдэджэгуам къигъэлъэгъуат Урысейр зэхьэзэхуэм зэрыхуэмыхьэзыр дыдэр икIи хуабжьу гугъу зригъэхьын зэрыхуейр зы текIуэныгъэ нэхъ мыхъуми къихьын папщIэ.
Мэкъуауэгъуэм и 16-м зэхэта къыкIэлъыкIуэ джэгугъуэм а Iуэху еплъыкIэр щIигъэбыдащ. ИгъащIэм япэу мыпхуэдэ зэхьэзэхуэ инхэм хэхуа Финляндием и командэ къыхэхар ирагъэкIуэтын хуейт ди щIалэхэм. Ар ерагъкIэщ зэрахузэфIэкIар. ЗэIущIэм и япэ Iыхьэм Миранчук Алексей дигъэкIа топ закъуэм жэуап кърагъэтакъым икIи 1:0-у текIуэныгъэр зыIэрагъэхьащ.
Бэлыхь гуэр ялэжьа хуэдэ, Урысей Федерацэм и командэ къыхэхам и тренерхэри щыджэгухэри къэбэдзэуэжат. ЗыпхагъэIукIырт дяпэкIэ къапэлъэщын щымыIэ хуэдэу.
Данием и командэ къыхэхарат адэкIэ къэнэжыр. Я гъуэщхьауэ нэхъыфI Эриксен Кристиан япэ зэIущIэм джэгупIэ губгъуэм зэрыщытелIыкIам (и бэуэкIэр къэувыIэри, ирагъэжьэжат) ди хьэрхуэрэгъухэм я гур ирихат икIи пэщIэдзэ зэIущIитIыр Финляндиеми Бельгиеми иригъэхьауэ IэнэщI дыдэт. Я Iуэхур ягъэзэкIуэжын папщIэ Iэмал имыIэу Урысейр хагъэщIэн хуейт. ЗэрыхъукIэ бжыгъэ нэхъ инкIэ, очко бжыгъэр щызэхуэдизым и деж топ дагъэкIахэмрэ къыхудагъэкIахэмрэ зэрызэхущытыр къалъытэнути.
Арати, Финляндиеми Бельгиеми къыхагъэщIа хэгъэрейхэм нэгъуэщI зы хэкIыпIи яIэжтэкъым очкоищыр тфIахьын фIэкIа. Дыдейхэм зэрытемыгъакIуэми ядэнут, адэкIэ кIуэтэн папщIэ.
ПэщIэдзэ джэгугъуитIыр, къыдэщIхэм трагъэгушхуэу ди щIалэхэм Санкт-Петербург щрагъэкIуэкIамэ, иджы я хьэрхуэрэгъум я къалащхьэ Копенгаген щыIущIэнут. Урысей Федерацэм икIахэр абы еплъыну ягъэкIуакъым, дуней псом къыщалъыта вакцинэхэм ящыщ гуэр зэрызыхрамыгъэлъхьам къыхэкIыу. Ди деж къыщагъэсэбэп Спутник V, КовиВак, нэгъуэщI лIэужьыгъуэхэр Европэм къыщрадзэркъым, УзыншагъэмкIэ дунейпсо зэгухьэныгъэм иджыри зэрыщыпхымыкIам щхьэкIэ. Арати, цIыху мин зыбжанэм я щIэгъэкъуэныгъэм урысей футболистхэр хэныжащ.
Апхуэдэу щыт пэтми, мэкъуауэгъуэм и 21-м и пщыхьэщхьэм къэхъуам тепсэлъыхьыжыгъуейщ. ДжэгупIэ губгъуэм итар зы командэщ - Данием ейращ. Сыт хуейми, дапхуэдэу нэхъ къищтэми абы ищIащ. Арати, бжыгъэшхуэкIэ, 4:1-уэ, Урысейм и командэ къыхэхар хигъащIэри, адэкIэ кIуэтащ, зэ фIэкIа темыкIуами. Дыдейхэм иужь дыдэ увыпIэращ къалъысар.
Урысей Федерацэм и командэ къыхэхам и дежкIэ Евро-2020 зэхьэзэхуэр апхуэдэу иухащ. Абы хуабжьу я гур хигъэщIащ ди къэралым топджэгум щыдихьэххэм. Дауи, псори тепсэлъыхьу щIадзащ къэхъуам. Языныкъуэхэм къагъэувырт гупым и тренер нэхъыщхьэ Черчесов Станислав икIэщIыпIэкIэ тегъэкIауэ, иджыри къэс иIыгъа къулыкъум къыпэкIуа мылъкур къытрахыжыну, адрейхэм яфIэкъабылт космонавтхэм я улахуэм хуэдиз зиIэ ди футболистхэр абыхэм хуэдэу гугъу ехьу гъэпсэун хуейуэ. ЖызыIи щыIэт ди къэралым и командэ къыхэхар утыку ибгъэхьэ мыхъуххэну, сыт щыгъуи дызэригъэукIытэм къыхэкIыу. Нэхъ жыжьаплъэхэм зэхагъэкIыну хущIэкъурт илъэс къэс европэпсо, дунейпсо утыкухэм ди футболистхэр зэрыщыкIуэцIрыхум и щхьэусыгъуэр.
Дауи, цIыху къэс и Iуэху еплъыкIэ иIэжщ, псом хуэмыдэу ар топджэгум ехьэлIамэ. Зэгуэрым а Черчесов дыдэм жиIауэ щытащ ди къэралым загъэтренеру цIыху мелуани 144-рэ зэрисыр (Урысей Федерацэм и цIыху бжыгъэр зэрыхъум хуэдиз). Апхуэдэу щыт пэтми, дэри а Iуэхум дыхэпсэлъыхьыну дыхуейт.
Урысей Федерацэм футболымкIэ и командэ къыхэхам пащI ди къэралым зы спорт лIэужьыгъуэми щыщыIэкъым. Ар икIи гурыIуэгъуэщ, топджэгум дуней псом щиубыд увыпIэ лъагъэр къэплъытэмэ. Зэманрэ мылъкуу трагъэкIуадэри мащIэкъым.
Европэм и чемпионатым и кIэух зэхьэзэхуэр щыщыIэну пIалъэр яубзыхупа иужькIэ, абы хэтыну къызыпэщылъ ди къэралым и командэ къыхэхам хуэфэщэну зыхуигъэхьэзырын икIи зыкъыщигъэлъэгъуэн папщIэ зыхуеину псори хуащIащ. Черчесовыр, псом япэрауэ, щIэлъэIуащ Урысей Федерацэм и чемпионатыр псынщIэ-псынщIэу ирагъэухыу зыхуэныкъуэ футболистхэр узыншэрэ загъэпсэхуауэ къыхуагъэкIуэну. Куэдым ар яфIэмыкъабыл пэтми, пхагъэкIащ икIи ди къэралым топджэгумкIэ и зэхьэзэхуэр, адрейхэм елъытауэ, махуэ зыбгъупщIкIэ нэхъ пасэу, кърахьэлIащ.
Зыщагъэсэну хуейуэ къагъэлъэгъуа щIыпIэри хуагъэдэхащ. Ар Черчесовыр нэхъапэм щылэжьарэ зэпыщIэныгъэ быдэу щызиIэ Австриерат, апхуэдэ дыдэ, уеблэмэ нэхъыфIыж Iэмалхэр ди дежи (Сочэ, Мэзкуу, Санкт-Петербург, Краснодар, адрейхэми) щыщыIэ пэтми. Зыщыдгъэгъупщэнкъым илъэсищ ипэкIэ Урысей Федерацэм футболымкIэ дунейпсо чемпионат зэрыщекIуэкIар икIи абы папщIэ яухуа псори иджыри зэрыщыIэжыр.
Ди къэралым и щIыхьыр зрагъэхъумэну къраджа псори кърашэлIащ икIи сыт и лъэныкъуэкIи къызэрагъэпэщащ. Ахэр сыт щыгъуи Черчесовым тегъэщIапIэ ищIхэрат, я нэхъыбэм зэфIэкI лъагэ ямыIэж пэтми. Дэ дыкъапщтэмэ, жагъуэ тщыхъуащ Мэзкуу и «Спартак»-м и гъуащхьэхъумэныкъуэ Мырзэ Резуан Европэм и чемпионатым щагъэджэгуахэм зэрыхамыгъэхьар, резервым къыщагъэлъэгъуа пэтми. Шэч къытетхьэртэкъым ди лъахэгъум екIурэ-ещхьу къэралым и щIыхьыр зэрихъумэнур. Абы хуэдэ дапщэ гу зылъамытар?! Черчесовым тегъэщIапIэ ищIар илъэс зыбжанэ хъуауэ игъэджэгу, ауэ ехъулIэныгъэ лъэпкъ къыхуэзымыхь Дзюбэ, Жирков, Кудряшов сымэ хуэдэхэращ. Пэжщ, ар абы хуитщ. Апхуэдэу щыщыткIэ, хуэфэщэн жэуапи ирехьыж аргуэру дызэрыкIуэцIригъэхуам щхьэкIэ.
Хьэлэмэтращи, Европэм и чемпионатым и кIэух зэхьэзэхуэм щIимыдзэ щIыкIэ Черчесов Станиславрэ дэщIыгъу тренер гупымрэ адэкIи зэрыдэлэжьэнум теухуа зэгурыIуэныгъэм Iэ трагъэдзащ. Абы къокI етIанэгъэ и кIэухым Катарым щыIэну дунейпсо чемпионатми хэтыну щIэбэнынухэр иджырей тренер нэхъыщхьэм зэригъэсэнумрэ зэригъэджэгунумрэ. IуагъэкIми, гузавэркъым - зэгурыIуэныгъэм ипкъ иткIэ илъэс къэс улахуэу еврэ мелуанитIрэ ныкъуэрэ армырами къратын хуейщ. Апхуэдиз лэжьапщIэ зыхуагъэува тренер нэхъыщхьэ куэд Европэми дунейми къыщыгъуэтыгъуейщ. ЕхъулIэныгъэ зэмылIэужьыгъуэхэм къапэкIуэну саугъэт инхэм хэкIыжыну аркъудейщ.
Футболыр цIыху мелуанхэм я дэрэжэгъуэщ. Тэмэмкъым абы хуэфэщэн гулъытэ имыгъуэтыныр. АрщхьэкIэ сом мелардхэр щытекIуадэкIэ ар жылагъуэм и гур хэзыгъэщIу щыт хъунукъым. Апхуэдэу ди дежкIэ къыщIэкIащ илъэскIэ гувауэ иджы щагъэIэж Евро-2020-р. АдэкIэ дехъуапсэу дакIэлъыплъынущ медалхэм щIэбэныным пызыщэ Инджылызым, Франджым, Германием, Португалием, уеблэмэ Украинэм я командэ къыхэхахэм, нэгъуэщIхэми. Дэ сыткIэ дынэхъ Iей абыхэм нэхърэ? Iуэхур тэмэму къахузэмыгъэпэщу аращ, адрей псори пэрыхьэтт.
Хьэтау Ислъам.
